པཎ་ཆེན་བློ་བཟང་ཡེ་ཤེས་ཀྱི་སྐུ་གསུང་ཐུགས་ཀྱི་མཛད་པ་མ་ལུས་པ་གསལ་བར་བྱེད་པའི་རྣམ་ཐར་འོད་དཀར་ཅན་གྱི་འཕྲེང་བའི་སྨད་ཆ།
༄༅།  ། རྡོ་རྗེ་འཆང་ཆེན་པོ་པཎ་ཆེན་ཐམས་ཅད་མཁྱེན་པ་བློ་བཟང་ཡེ་ཤེས་དཔལ་བཟང་པོའི་སྐུ་གསུང་ཐུགས་ཀྱི་མཛད་པ་མ་ལུས་པ་གསལ་བར་བྱེད་པའི་རྣམ་པར་ཐར་པ་འོད་དཀར་ཅན་གྱི་འཕྲེང་བའི་སྨད་ཆ་བཞུགས།  ༄༅༅།  ། ན་མོ་གུ་རུ་མཉྫུ་གྷོ་ཥཱ་ཡ།  དུས་གསུམ་རྒྱལ་བ་ཀུན་གྱི་བདག་ཉིད་དཀྱིལ་འཁོར་རྒྱ་མཚོའི་སྤྲོ་བསྡུ་ཐམས་ཅད་ཀྱི་དབང་ཕྱུག་དམ་པ་བཀའ་དྲིན་མཚུངས་པ་མ་མཆིས་པ་སངས་རྒྱས་སྣང་བ་མཐའ་ཡས་ངུར་སྨྲིག་གར་གྱིས་རྣམ་པར་རོལ་པ་རྡོ་རྗེ་འཆང་ཆེན་པོ་པཎ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བ་རྗེ་བཙུན་བློ་བཟང་ཡེ་ཤེས་དཔལ་བཟང་པོའི་རྣམ་པར་ཐར་པའི་ཆ་ཤས་རྗོད་པར་བྱེད་པ་ཚངས་པའི་ང་རོ་ཞེས་བྱ་བ།  རྒྱལ་བ་ཐམས་ཅད་ཀྱི་བདག་པོ་རྗེ་བཙུན་བླ་མ་ཐམས་ཅད་མཁྱེན་པ་དེ་ཉིད་ཀྱི་ཞབས་ཀྱི་པདྨོ་ལ་སྐྱེ་བ་ཐམས་ཅད་དུ་གུས་པས་ཕྱག་འཚལ་ལོ།  ། མཚལ་ཞུན་བརྟུལ་མ་ཉི་འོད་བཏུང་བའི་བཅུད།  ། ལན་བརྒྱར་བྲན་དང་མཚུངས་པའི་སྐུ་མདོག་ཅན།  ། འཆི་འཇོམས་བདེ་ལེགས་ཐམས་ཅད་སྩོལ་མཛད་པ།  ། ཚེ་དང་འོད་དཔག་མེད་(༢)ཀྱིས་དགེ་ལེགས་སྩོལ།  ། སྲིད་ན་ཆེ་ཞིང་འགྱིང་བའི་དྲེགས་པའི་ལྷ།  ། ཀུན་གྱིས་ཞབས་པད་གཙུག་གི་ནོར་བུས་གཏུགས།  ། དེ་ལྟ་ནའང་སྦས་པའི་བརྟུལ་ཞུགས་ཅན།  ། བློ་བཟང་ཡེ་ཤེས་ཞབས་པད་སྤྱི་བོར་ཞོག། མགོན་པོ་ཁྱོད་ཀྱི་རྣམ་ཐར་རྒྱ་མཚོ་ཡི།  ། ཆུ་གཏེར་བསྲུབས་ལས་འོངས་པའི་དགེ་ལེགས་ཀྱི།  ། རི་བོང་བཀྲ་བའི་པུསྟའི་ཟླ་བ་དཀར།  ། དབང་ཕྱུག་གྲངས་ཀྱི་ཚེས་དུས་ལྟར་གནས་པ།  ། ཉ་རྒྱས་ལྟ་བུར་སྒྲུབ་བྱེད་ལེགས་པར་བཤད།  ། རང་ནུས་བློ་ཡི་མཁའ་དབྱིངས་ལང་ཚོའི་བཞིན།  ། ལེགས་པར་ཤར་འདི་དགེ་ལེགས་འབུམ་ཕྲག་དང་།  ། ལྷན་ཅིག་ཅིར་ཡང་བཞད་པའི་བཀྲ་ཤིས་སྩོལ།  ། ཞེས་ཤིས་པ་དང་ཕྱག་བགྱིད་པ་དང་དགེ་ལེགས་སུ་བྱེད་པའི་མེ་ཏོག་འཐོར་བ་རྣམས་སྔོན་དུ་བཏང་ནས།  ༧རྡོ་རྗེ་འཆང་ཆེན་པོ་བློ་བཟང་ཡེ་ཤེས་དཔལ་བཟང་པོའི་རྣམ་པར་ཐར་པའི་ཆ་ཤས་གླེང་བ་ལ་ཞུགས་སོ།  ། དེ་ཡང་རྣམ་པ་ཐམས་ཅད་མཁྱེན་པ་མངོན་པར་བྱང་ཆུབ་པ་ཆེན་པོའི་མངའ་བདག། སངས་རྒྱས་བཅོམ་ལྡན་འདས་ཤཱཀྱའི་རྒྱལ་པོ་བྱ་རྒོད་ཕུང་པོའི་རི་ལ།  འཕགས་པ་དཀོན་མཆོག་བརྩེགས་པའི་མདོ་སྡེ་ཡང་དག་པར་གསུངས་པའི་ཕྱིར།  སེངྒེ་ཆེན་པོའི་ཁྲི་མི་ཤིགས་པའི་སྐྱིལ་ཀྲུང་གིས་མནན་ཏེ་འཁོར་གྱི་ཚོགས་རྒྱ་མཚོ་ལྟ་བུའི་དབུས་ན་གཡོ་བ་མེད་པར་བཞུགས་སོ་ཞེས་གྲག་གོ།  ། དེའི་འཁོར་དགྲ་བཅོམ་པ་ཟག་པ་ཟད་པ་ལ་སོགས་པའི་ཡོན་ཏན་ཅན་འཕགས་པ་རྟ་ཐུལ་ནས་དགའ་བོའི་བར་དང་།  བྱམས་པ་ལ་སོགས་པའི་བྱང་ཆུབ་སེམས་དཔའ་ཆེན་པོ་རྣམས་དང་བཅས་པའི་ཚོགས་ཀྱིས་བསྐོར་བའི་ཁྲོད་ནས་སློབ་པའི་ལམ་ལས་གོང་དུ་བྱར་ཡོད་པ།  ཤཱཀྱའི་རིགས་ཆེན་པོ་ལས་རབ་ཏུ་བྱུང་ཞིང་།  ཐུབ་པའི་དབང་པོའི་ཕྱི་བཞིན་འབྲང་བའི་དགེ་སློང་རིག་པ་དང་གྲོལ་བའི་སྤོབས་པ་ཅན།  གཞོན་ནུར་གྱུར་པ་ཀུན་དགའ་བོ་ལངས་ནས།  བླ་གོས་ཕྲག་པ་གཅིག་ཏུ་གཟར་ཏེ་པུས་མོ་གཡས་པའི་ལྷ་ང་ས་ལ་བཙུགས་ཤིང་ཐལ་མོ་སྦྱར་ནས་དྲིས་པའི་ལན་དུ་གསུངས་པ།  ཀུན་དགའ་བོ་སྔོན་བྱུང་བ་འདས་པའི་དུས་ན།  འདི་ནས་བསྐལ་པ་གྲངས་མེད་པའི་ཡང་ཆེས་གྲངས་མེད་པ།  ཤིན་ཏུ་རྒྱས་པ།  ཚད་མེད་པ་བསམ་གྱིས་མི་ཁྱབ་པར་གྱུར་པ་དེའི་ཚེ།  དེའི་དུས་ན།  དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་མར་མེ་མཛད་ཅེས་བྱ་བ་འཇིག་རྟེན་དུ་བྱུང་ངོ་།  ། ཀུན་དགའ་བོ་དེ་བཞིན་གཤེགས་པ་མར་མེ་མཛད་ཀྱི་སྔ་རོལ་གྱི་ཡང་ཆེས་སྔ་རོལ་ཏུ་དེ་བཞིན་གཤེགས་པ་འོད་ལྡན་ཞེས་བྱ་བ་བྱུང་ངོ་།  ། དེའི་སྔ་རོལ་གྱི་ཡང་ཆེས་སྔ་རོལ་ཏུ་དེ་བཞིན་གཤེགས་པ་འོད་མཛད་ཅེས་བྱ་བ་བྱུང་ངོ་།  ། དེའི་སྔ་རོལ་གྱི་ཡང་ཆེས་སྔ་རོལ་ཏུ་དེ་བཞིན་གཤེགས་པ་ཙནྡན་གྱི་དྲི་ཞེས་བྱ་བ་བྱུང་ངོ་།  ། ཀུན་དགའ་བོ་དེ་བཞིན་གཤེགས་པ་ཙནྡན་གྱི་དྲི་(༣)དེའི་སྔ་རོལ་གྱི་ཡང་ཆེས་སྔ་རོལ་ཏུ་དེ་བཞིན་གཤེགས་པ་རི་རབ་ལྟ་བུ་ཞེས་བྱ་བ་བྱུང་ངོ་།  ། དེ་བཞིན་དུ་དེ་བཞིན་གཤེགས་པ་ཟླ་བའི་ཞལ་ཞེས་བྱ་བ་བྱུང་ངོ་།  ། དེ་བཞིན་གཤེགས་པ་དྲི་མ་མེད་པའི་ཞལ་ཞེས་བྱ་བ་དང་།  དེ་བཞིན་གཤེགས་པ་མི་གོས་པ་ཞེས་བྱ་བ་དང་།  དེ་བཞིན་གཤེགས་པ་འོད་དྲི་མ་མེད་པ་ཞེས་བྱ་བ་དང་།  དེ་བཞིན་གཤེགས་པ་ཀླུ་ཟིལ་གྱིས་གནོན་ཅེས་བྱ་བ་དང་།  དེ་བཞིན་གཤེགས་པ་ཉི་མའི་ཞལ་ཞེས་བྱ་བ་དང་།  དེ་བཞིན་གཤེགས་པ་རིའི་རྒྱལ་པོའི་དབྱངས་ཞེས་བྱ་བ་དང་།  དེ་བཞིན་གཤེགས་པ་རི་རབ་བརྩེགས་ཞེས་བྱ་བ་དང་།  དེ་བཞིན་གཤེགས་པ་གསེར་འོད་ཅེས་བྱ་བ་དང་།  དེ་བཞིན་གཤེགས་པ་སྐར་མའི་འོད་ཅེས་བྱ་བ་དང་།  དེ་བཞིན་གཤེགས་པ་བཻ་ཌཱུརྱ་སྣང་བ་ཞེས་བྱ་བ་དང་།  དེ་བཞིན་གཤེགས་པ་ཚངས་པའི་དབྱངས་ཞེས་བྱ་བ་དང་།  དེ་བཞིན་གཤེགས་པ་ཟླ་བ་ཟིལ་གྱིས་གནོན་ཅེས་བྱ་བ་དང་།  དེ་བཞིན་གཤེགས་པ་ཉི་མའི་དབྱངས་ཞེས་བྱ་བ་དང་།  དེ་བཞིན་གཤེགས་པ་མེ་ཏོག་སིལ་མའི་འོད་ཀྱིས་བརྒྱན་པ་ཞེས་བྱ་བ་དང་།  དེ་བཞིན་གཤེགས་པ་དཔལ་བརྩེགས་ཞེས་བྱ་བ་དང་།  དེ་བཞིན་གཤེགས་པ་རྒྱ་མཚོ་མཆོག་གི་བློས་རྣམ་པར་རོལ་པའི་མངོན་པར་མཁྱེན་པ་ཞེས་བྱ་བ་དང་།  དེ་བཞིན་གཤེགས་པ་འོད་མཆོག་ཅེས་བྱ་བ་དང་།  དེ་བཞིན་གཤེགས་པ་སྤོས་ཀྱི་རྒྱལ་པོ་ཆེན་པོར་སྣང་བ་ཞེས་བྱ་བ་དང་།  དེ་བཞིན་གཤེགས་པ་ཐ་བ་དང་དྲི་མ་དང་ཁོང་ཁྲོ་བ་དང་བྲལ་བ་ཞེས་བྱ་བ་དང་།  དེ་བཞིན་གཤེགས་པ་རི་རབ་བརྩེགས་ཞེས་བྱ་བ་དང་།  དེ་བཞིན་གཤེགས་པ་རིན་པོ་ཆེ་གཏོང་བ་ཞེས་བྱ་བ་དང་།  དེ་བཞིན་གཤེགས་པ་ཡོན་ཏན་ཆེན་པོ་མངའ་བའི་བློ་བརྙེས་པའི་མངོན་པར་མཁྱེན་པ་ཞེས་བྱ་བ་དང་།  དེ་བཞིན་གཤེགས་པ་འོད་ཀྱིས་ཉི་ཟླ་ཟིལ་དུ་བརླག་པར་མཛད་ཅེས་བྱ་བ་དང་།  དེ་བཞིན་གཤེགས་པ་བཻ་ཌཱུརྱ་སྦྱངས་པར་སྣང་བ་ཞེས་བྱ་བ་དང་།  དེ་བཞིན་གཤེགས་པ་སེམས་ཀྱི་རྒྱུད་ཀྱི་བློ་ཤིན་ཏུ་རྒྱས་པ་མངོན་པར་འཕགས་པ་ཞེས་བྱ་བ་དང་།  དེ་བཞིན་གཤེགས་པ་མེ་ཏོག་གི་ཕྲེང་བའི་ནགས་ཀྱི་རྒྱལ་པོ་མེ་ཏོག་ཀུན་ཏུ་རྒྱས་པ་མངོན་པར་མཁྱེན་པ་ཞེས་བྱ་བ་དང་།  དེ་བཞིན་གཤེགས་པ་མེ་ཏོག་གི་འབྱུང་གནས་ཞེས་བྱ་བ་དང་།  དེ་བཞིན་གཤེགས་པ་ཆུ་ཟླ་ལྟ་བུ་ཞེས་བྱ་བ་དང་།  དེ་བཞིན་གཤེགས་པ་མ་རིག་པའི་མུན་པ་རྣམ་པར་འཇོམས་པ་ཞེས་བྱ་བ་དང་།  དེ་བཞིན་གཤེགས་པ་འཇིག་རྟེན་དབང་པོ་ཞེས་བྱ་བ་དང་།  དེ་བཞིན་གཤེགས་པ་མུ་ཏིག་བྱུ་རུ་འདྲ་བའི་གདུགས་ཞེས་བྱ་བ་དང་།  དེ་བཞིན་གཤེགས་པ་བཞེད་པ་ཞེས་བྱ་བ་དང་།  དེ་བཞིན་གཤེགས་པ་ཆོས་ཀྱི་བློ་གྲོས་ཀྱིས་བསྒྲགས་པའི་རྒྱལ་པོ་ཞེས་བྱ་བ་དང་།  དེ་བཞིན་གཤེགས་པ་སེངྒེ་དང་རྒྱ་མཚོ་བརྩེགས་པ་ལྟར་བསྒྲགས་པའི་རྒྱལ་པོ་ཞེས་བྱ་བ་དང་།  དེ་བཞིན་གཤེགས་པ་རྒྱ་མཚོའི་རི་རབ་ཟླ་བ་ཞེས་བྱ་བ་དང་།  དེ་བཞིན་གཤེགས་པ་ཚངས་པའི་དབྱངས་ཀྱི་ང་རོ་ལ་མངོན་པར་དགྱེས་པ་ཞེས་བྱ་བ་དང་།  དེ་བཞིན་གཤེགས་པ་མེ་ཏོག་འབྱུང་ཞེས་བྱ་བ་དང་།  དེ་བཞིན་གཤེགས་པ་སྡེ་བརྙེས་ཞེས་བྱ་བ་དང་།  དེ་བཞིན་གཤེགས་པ་ཉི་ཟླ་ཞེས་བྱ་བ་དང་།  དེ་བཞིན་གཤེགས་པ་ལྷུན་པོ་བརྩེགས་ཞེས་བྱ་བ་དང་།  དེ་བཞིན་གཤེགས་པ་ཟླ་འོད་ཅེས་བྱ་བ་དང་།  དེ་བཞིན་གཤེགས་པ་(༤)དྲི་མ་མེད་པའི་སྤྱན་ཞེས་བྱ་བ་དང་།  དེ་བཞིན་གཤེགས་པ་རི་བོའི་རྒྱལ་པོའི་སྒྲ་དབྱངས་ཞེས་བྱ་བ་དང་།  དེ་བཞིན་གཤེགས་པ་མེ་ཏོག་འོད་ཅེས་བྱ་བ་དང་།  དེ་བཞིན་གཤེགས་པ་མེ་ཏོག་གི་ཆར་རབ་ཏུ་འཐོར་བ་ཞེས་བྱ་བ་དང་།  དེ་བཞིན་གཤེགས་པ་རིན་པོ་ཆེའི་གདུགས་ཞེས་བྱ་བ་དང་།  དེ་བཞིན་གཤེགས་པ་པདྨས་སྲང་མཛེས་པར་མཛད་ཅེས་བྱ་བ་དང་།  དེ་བཞིན་གཤེགས་པ་ཙནྡན་གྱི་དྲི་ཞེས་བྱ་བ་དང་།  དེ་བཞིན་གཤེགས་པ་རྒྱ་སྤོས་ཀྱི་དྲི་ཞེས་བྱ་བ་དང་།  དེ་བཞིན་གཤེགས་པ་རིན་པོ་ཆེར་སྣང་བ་ཞེས་བྱ་བ་དང་།  དེ་བཞིན་གཤེགས་པ་མུ་ཁྱུད་ཅེས་བྱ་བ་དང་།  དེ་བཞིན་གཤེགས་པ་བཀོད་པ་ཆེན་པོ་ཞེས་བྱ་བ་དང་།  དེ་བཞིན་གཤེགས་པ་ཐ་བ་དང་ཞེ་སྡང་དང་བྲལ་བ་ཞེས་བྱ་བ་དང་།  དེ་བཞིན་གཤེགས་པ་ཚངས་པའི་དབྱངས་ཞེས་བྱ་བ་དང་།  དེ་བཞིན་གཤེགས་པ་རིན་པོ་ཆེ་སྣ་བདུན་གྱི་ཆར་འབེབས་པ་ཞེས་བྱ་བ་དང་།  དེ་བཞིན་གཤེགས་པ་ཡོན་ཏན་ཆེན་པོ་མངའ་བ་ཞེས་བྱ་བ་དང་།  དེ་བཞིན་གཤེགས་པ་ཏ་མ་ལའི་ལོ་མ་དང་ཙནྡན་གྱི་རྫབ་ཅན་ཞེས་བྱ་བ་དང་།  དེ་བཞིན་གཤེགས་པ་མེ་ཏོག་མངོན་པར་མཁྱེན་ཅེས་བྱ་བ་དང་།  དེ་བཞིན་གཤེགས་པ་མི་ཤེས་པ་རྣམ་པར་འཇོམས་པ་ཞེས་བྱ་བ་དང་།  དེ་བཞིན་གཤེགས་པ་རལ་པ་ཅན་ཞེས་བྱ་བ་དང་།  དེ་བཞིན་གཤེགས་པ་མུ་ཏིག་གི་གདུགས་ཞེས་བྱ་བ་དང་།  དེ་བཞིན་གཤེགས་པ་གསེར་གྱི་སྙིང་པོ་ཞེས་བྱ་བ་དང་།  དེ་བཞིན་གཤེགས་པ་བཻ་ཌཱུརྱའི་སྙིང་པོ་ཞེས་བྱ་བ་དང་།  དེ་བཞིན་གཤེགས་པ་ཏོག་ཆེན་པོ་ཞེས་བྱ་བ་དང་།  དེ་བཞིན་གཤེགས་པ་ཆོས་ཀྱི་ཏོག་ཅེས་བྱ་བ་དང་།  དེ་བཞིན་གཤེགས་པ་རིན་ཆེན་དཔལ་ཞེས་བྱ་བ་དང་།  དེ་བཞིན་གཤེགས་པ་མིའི་དབང་པོ་ཞེས་བྱ་བ་དང་།  དེ་བཞིན་གཤེགས་པ་འཇིག་རྟེན་དབང་པོ་ཞེས་བྱ་བ་དང་།  དེ་བཞིན་གཤེགས་པ་ཐུགས་རྗེ་ཅན་ཞེས་བྱ་བ་དང་།  དེ་བཞིན་གཤེགས་པ་འཇིག་རྟེན་མཛེས་ཞེས་བྱ་བ་དང་།  དེ་བཞིན་གཤེགས་པ་ཚངས་པའི་ཏོག་ཅེས་བྱ་བ་དང་།  དེ་བཞིན་གཤེགས་པ་ཆོས་ཀྱི་བློ་གྲོས་ཞེས་བྱ་བ་དང་།  དེ་བཞིན་གཤེགས་པ་སེངྒེ་ཞེས་བྱ་བ་དང་།  དེ་བཞིན་གཤེགས་པ་སེངྒེའི་བློ་གྲོས་ཞེས་བྱ་བ་བྱུང་སྟེ།  ཀུན་དགའ་བོ་དེ་བཞིན་གཤེགས་པ་སེངྒེའི་བློ་གྲོས་ཀྱི་སྔ་རོལ་གྱི་ཡང་ཆེས་སྔ་རོལ་ཏུ།  དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་མཁྱེན་པ་དང་ཞབས་སུ་ལྡན་པ།  བདེ་བར་གཤེགས་པ།  འཇིག་རྟེན་མཁྱེན་པ།  སྐྱེས་བུའི་འདུལ་བའི་ཁ་ལོ་བསྒྱུར་བ།  བླ་ན་མེད་པ།  ལྷ་དང་མི་རྣམས་ཀྱི་སྟོན་པ་སངས་རྒྱས་བཅོམ་ལྡན་འདས་འཇིག་རྟེན་དབང་ཕྱུག་རྒྱལ་པོ་ཞེས་བྱ་བ་འཇིག་རྟེན་དུ་བྱུང་ངོ་།  ། ཀུན་དགའ་བོ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཇིག་རྟེན་དབང་ཕྱུག་རྒྱལ་པོའི་བསྟན་པ་ལ་དགེ་སློང་ཆོས་ཀྱི་འབྱུང་གནས་ཞེས་བྱ་བ་ཤས་ཆེར་དྲན་པ་དང་ལྡན་པ།  བློ་གྲོས་དང་ལྡན་པ།  རྟོགས་པ་དང་ལྡན་པ།  ཤེས་རབ་དང་ལྡན་པ།  བརྩོན་འགྲུས་དང་ལྡན་པ།  རྒྱ་ཆེན་པོ་ལ་མོས་པ་ཞིག་བྱུང་ངོ་།  ། ཀུན་དགའ་བོ་དེ་ནས་དགེ་སློང་ཆོས་ཀྱི་འབྱུང་གནས་དེ་སྟན་ལས་ལངས་ཏེ།  བླ་གོས་ཕྲག་པ་གཅིག་ཏུ་གཟར་ནས་པུས་མོ་གཡས་པའི་ལྷ་ང་ས་ལ་བཙུགས་ཏེ།  བཅོམ་ལྡན་འདས་དེ་བཞིན་གཤེགས་པ་འཇིག་རྟེན་དབང་ཕྱུག་(༥)རྒྱལ་པོ་ག་ལ་བ་དེར་ལོགས་སུ་ཐལ་མོ་སྦྱར་བ་བཏུད་ནས་བཅོམ་ལྡན་འདས་ལ་ཕྱག་འཚལ་ཏེ།  དེའི་ཚེ་ཚིགས་སུ་བཅད་པ་འདི་དག་གིས་མངོན་པར་བསྟོད་དོ།  ། འོད་ནི་དཔག་མེད་བློ་ནི་མཐའ་ཡས་མཚུངས།  ། གཞན་གྱི་འོད་ནི་གང་ཡང་མི་གསལ་ཏེ།  ། ཉི་ཟླ་ནོར་བུའི་ཚོགས་ཀྱི་འོད་རྣམས་ནི།  ། འཇིག་རྟེན་ཀུན་ན་ལམ་མེ་ལྷན་མ་ལགས།  ། སེམས་ཅན་སྙིང་པོའི་གཟུགས་ནི་མཐའ་ཡས་ཏེ།  ། དེ་བཞིན་སངས་རྒྱས་གསུང་ནི་མཐའ་ཡས་དབྱངས།  ། ཚུལ་ཁྲིམས་ཏིང་འཛིན་ཤེས་རབ་བརྩོན་འགྲུས་ཀྱང་།  ། ཁྱོད་འདྲ་འཇིག་རྟེན་འདི་ན་གཞན་མ་མཆིས།  ། ཟབ་ཅིང་ཤིན་ཏུ་རྒྱས་པའི་ཆོས་བརྙེས་པ།  ། སངས་རྒྱས་མཆོག་གི་ཐུགས་ནི་རྒྱ་མཚོ་བཞིན།  ། དེས་ཀྱང་སྟོན་ལ་ཁེངས་པ་མི་མངའ་སྟེ།  ། ཐ་བ་ཞེ་སྡང་སྤངས་ནས་ཕ་མཐར་སྒྲོལ།  ། ཇི་ལྟར་སངས་རྒྱས་མཆོག་ནི་གཟི་མཐའ་ཡས།  ། མི་དབང་གཟི་བརྗིད་ཕྱོགས་ཀུན་ལམ་མེར་གདའ།  ། དེ་ལྟར་བདག་ཀྱང་སངས་རྒྱས་ཆོས་རྒྱལ་འགྱུར།  ། སྐྱེ་དགུ་རྒ་དང་འཆི་ལས་རབ་ཐར་བགྱི།  ། སྦྱིན་དང་དུལ་དང་ཚུལ་ཁྲིམས་བཟོད་བརྩོན་འགྲུས།  ། བསམ་གཏན་ཏིང་འཛིན་དེ་བཞིན་ཤེས་རབ་མཆོག། བརྟུལ་ཞུགས་འདི་དག་བདག་གིས་ཡང་དག་བླངས།  ། སེམས་ཅན་ཀུན་སྐྱོབས་སངས་རྒྱས་འགྱུར་བར་བགྱི།  ། བྱང་ཆུབ་ཞི་མཆོག་མཚུངས་མེད་འཚོལ་བགྱིད་ཅིང་།  ། སངས་རྒྱས་བྱེ་བ་བརྒྱ་སྟོང་དུ་མའི་ཕྲག། གངྒཱའི་བྱེ་མ་ལྟ་བུར་མཐའ་ཡས་པ།  ། མགོན་པོ་དེ་ཀུན་བདག་གིས་མཆོད་པར་བགྱི།  ། གངྒཱའི་རྡུལ་དང་མཉམ་པའི་འཇིག་རྟེན་ཁམས།  ། དེ་བས་གོང་དུ་མཐའ་ཡས་ཞིང་གི་རྣམ།  ། དེ་དག་ཀུན་ཏུ་འོད་ནི་རབ་འབྱིན་པ།  ། འདི་འདྲའི་བརྩོན་འགྲུས་སྟོབས་ནི་བརྩམ་པར་བགྱི།  ། བདག་གི་ཞིང་ཡངས་གཙོ་བོ་དམ་པ་མཆོག། འདུས་བྱས་འདིར་ནི་བརྒྱན་པར་བགྱིས་ནས་སུ།  ། མཚུངས་པ་མ་མཆིས་མྱ་ངན་འདས་དབྱིངས་བདེ།  ། དེ་ཡང་མ་མཆིས་པས་ནི་རྣམ་པར་སྦྱངས།  ། ཕྱོགས་བཅུ་དག་ནས་ལྷགས་པའི་སེམས་ཅན་རྣམས།  ། དེར་ལྷགས་མྱུར་དུ་བདེ་ལ་དགའ་བར་འགྱུར།  ། སངས་རྒྱས་ཚད་མ་འདི་ནི་བདག་གི་དཔང་།  ། མ་ལོག་བརྩོན་འགྲུས་སྟོབས་ནི་བསྐྱེད་པར་འཚལ།  ། ཕྱོགས་བཅུའི་འཇིག་རྟེན་མི་ཆགས་མཁྱེན་པ་ཅན།  ། མཁས་པ་དེ་དག་རྟག་ཏུ་བདག་སེམས་མཁྱེན།  ། བདག་ནི་མཚམས་མེད་མཆིས་ཏེ་རྟག་གནས་བགྱི།  ། སྨོན་ལམ་སྟོབས་ལས་ལྡོག་པ་ཡོངས་མི་བགྱིད།  ། ཀུན་དགའ་བོ།  དེ་ནས་དགེ་སློང་ཆོས་ཀྱི་འབྱུང་གནས་དེས་བཅོམ་ལྡན་འདས་དེ་བཞིན་གཤེགས་པ་འཇིག་རྟེན་དབང་ཕྱུག་རྒྱལ་པོ་ལ་ཚིགས་སུ་བཅད་པ་འདི་དག་གིས་མངོན་སུམ་དུ་མངོན་པར་བསྟོད་ནས་འདི་སྐད་ཅེས་གསོལ་ཏོ།  ། བཅོམ་ལྡན་འདས་བདག་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་འཚལ་ཏེ།  ཡང་དང་ཡང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་ཅིང་།  ཡོངས་སུ་བསྔོ་བར་བགྱིད་ན།  ཅི་ནས་ཀྱང་བདག་མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བ་དང་།  འཇིག་རྟེན་དུ་དེ་བཞིན་གཤེགས་པ་མི་མཉམ་པ་དང་མཉམ་པར་འགྱུར་བ་དེ་ལྟ་བུའི་ཆོས་བཅོམ་ལྡན་འདས་ཀྱིས་བདག་ལ་ལེགས་པར་བསྟན་དུ་གསོལ།  རྣམ་པ་གང་གིས་བདག་གི་སངས་རྒྱས་ཀྱི་ཞིང་གི་(༦)ཡོན་ཏན་གྱི་རྒྱན་བཀོད་པ་ཕུན་སུམ་ཚོགས་པ་ཡོངས་སུ་འཛིན་པར་འགྱུར་བའི་རྣམ་པ་དེ་ཡང་བཅོམ་ལྡན་འདས་ཀྱིས་བདག་ལ་ཡོངས་སུ་བརྗོད་དུ་གསོལ།  ཀུན་དགའ་བོ།  དེ་སྐད་ཅེས་གསོལ་པ་དང་།  བཅོམ་ལྡན་འདས་དེ་བཞིན་གཤེགས་པ་འཇིག་རྟེན་དབང་ཕྱུག་རྒྱལ་པོས།  དགེ་སློང་ཆོས་ཀྱི་འབྱུང་གནས་དེ་ལ་འདི་སྐད་ཅེས་བཀའ་སྩལ་ཏོ།  ། དེའི་ཕྱིར་དགེ་སློང་ཁྱོད་བདག་ཉིད་ཀྱིས་སངས་རྒྱས་ཀྱི་ཞིང་གི་ཡོན་ཏན་གྱི་རྒྱན་བཀོད་པ་ཕུན་སུམ་ཚོགས་པ་ཡོངས་སུ་ཟུངས་ཤིག། དེས་གསོལ་བ།  བཅོམ་ལྡན་འདས་བདག་སྤྲོ་བ་མ་མཆིས་སོ།  ། དེ་བཞིན་གཤེགས་པ་གཞན་དག་གི་སངས་རྒྱས་ཀྱི་ཞིང་གི་ཡོན་ཏན་བཀོད་པའི་རྒྱན་ཕུན་སུམ་ཚོགས་པ་གང་ཐོས་ནས་བདག་གི་རྒྱན་བཀོད་པ་ཐམས་ཅད་ཡོངས་སུ་རྫོགས་པར་འགྱུར་བ་བཅོམ་ལྡན་འདས་ཀྱིས་བཤད་དུ་གསོལ།  ཀུན་དགའ་བོ་དེ་ནས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཇིག་རྟེན་དབང་ཕྱུག་རྒྱལ་པོ་དེས།  དགེ་སློང་དེའི་བསམ་པ་མཁྱེན་ནས་དོན་བཞེད་པ།  ཕན་པ་བཞེད་པ།  ཐུགས་བརྩེ་བ་ཅན་གྱི་ཐུགས་བརྩེ་བས་ཉེ་བར་གཟུང་སྟེ་སངས་རྒྱས་ཀྱི་ཚུལ་མི་གཅད་པའི་ཕྱིར་སེམས་ཅན་རྣམས་ལ་ཐུགས་རྗེ་ཆེན་པོ་བསྐྱེད་ནས་ལོ་བྱེ་བ་ཐམ་པར་སངས་རྒྱས་བྱེ་བ